Rieltorlik tashkilotlari uchun jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish boʻyicha ichki nazorat qoidalariga oʻzgartirish va qoʻshimchalar kiritish toʻgʻrisida
(resolution, 2021-06-17)

Oʻzbekiston Respublikasining “Jinoiy faoliyatdan olingan daromadlarni legallashtirishga, terrorizmni moliyalashtirishga va ommaviy qirgʻin qurolini tarqatishni moliyalashtirishga qarshi kurashish toʻgʻrisida”gi va “Rieltorlik faoliyati toʻgʻrisida”gi qonunlariga muvofiq Oʻzbekiston Respublikasi Davlat aktivlarini boshqarish agentligi va Oʻzbekiston Respublikasi Bosh prokuraturasi huzuridagi Iqtisodiy jinoyatlarga qarshi kurashish departamenti qaror qiladi: 1. Oʻzbekiston Respublikasi Davlat mulkini boshqarish davlat qoʻmitasi hamda Oʻzbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamentining 2011-yil 8-avgustdagi 01/19-18/04 va 27-son qarori bilan tasdiqlangan Rieltorlik tashkilotlari uchun jinoiy faoliyatdan olingan daromadlarni legallashtirishga va terrorizmni moliyalashtirishga qarshi kurashish boʻyicha ichki nazorat qoidalariga (roʻyxat raqami 2257, 2011-yil 24-avgust) (Oʻzbekiston Respublikasi qonun hujjatlari toʻplami, 2011-y., 34-35-son, 357-modda) ilovaga muvofiq oʻzgartirish va qoʻshimchalar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 1-bandda: oʻn uchinchi xatboshi quyidagi tahrirda bayon etilsin: “yuqori mansabdor shaxslar — chet davlatning qonun chiqaruvchi. ijro etuvchi, maʼmuriy yoki sud organida, shu jumladan harbiy tuzilmalarida yoxud xalqaro tashkilotda doimiy, vaqtincha yoki maxsus vakolat boʻyicha tayinlanadigan yoki saylanadigan, tashkiliy-boshqaruv vazifalarini bajaruvchi va yuridik ahamiyatga ega boʻlgan harakatlarni sodir etishga vakolatli shaxslar, shuningdek chet davlat korxonalarining yuqori martabali rahbarlari, chet davlatning taniqli siyosatchilari va siyosiy partiyalarining taniqli aʼzolari (shu jumladan sobiq);”; quyidagi mazmundagi oʻn toʻrtinchi xatboshi bilan toʻldirilsin: “yuqori mansabdor shaxslarga yaqin boʻlgan shaxslar — yuqori mansabdor shaxslar bilan ijtimoiy va kasbiy jihatdan bevosita bogʻliq boʻlgan jismoniy shaxslar;”; oʻn toʻrtinchi — oʻn sakkizinchi xatboshilar tegishlicha oʻn beshinchi — oʻn toʻqqizinchi xatboshilar deb hisoblansin. 2. 3-bandda: oʻn birinchi xatboshi quyidagi tahrirda bayon etilsin: “soʻrovnomalar boʻyicha mijozlar bazasidan jinoiy faoliyatdan olingan daromadlarni legallashtirishga, terrorchilik faoliyatini moliyalashtirishga va (yoki) ommaviy qirgʻin qurolini tarqatishni moliyalashtirish bilan bogʻliq boʻlgan shaxslarni aniqlash;”; oʻn uchinchi xatboshi quyidagi tahrirda bayon etilsin: “yuqori mansabdor shaxslar, ularning oila aʼzolari hamda yuqori mansabdor shaxslarga yaqin boʻlgan shaxslar amalga oshirayotgan operatsiyalarini chuqur monitoring qilish;”. 3. Quyidagi mazmundagi 41 va 42-bandlar bilan toʻldirilsin: “41. Har bir rieltorlik tashkiloti qonunchilikka hamda ushbu Qoidalarga asosan masʼul shaxsning vazifalari, huquqlari va javobgarligini belgilab beradigan nizomni ishlab chiqishi, tasdiqlashi va amalga kiritishi shart. Mazkur bandning birinchi xatboshisida koʻrsatilgan nizomda masʼul shaxsga qoʻyiladigan quyidagi talablar belgilanishi lozim: uning maqsadi va vazifalari; uning rieltorlik tashkilotining boshqa xodimlaridan mustaqilligini taʼminlash usullari; uning rahbariyat bilan, shu jumladan chet eldagi filiallar va vakolatxonalar (agar boʻlsa) bilan oʻzaro munosabatlari; oʻz funksiyalarini amalga oshirish uchun zarur axborotni olish huquqi, shuningdek rieltorlik tashkiloti, shu jumladan chet eldagi filiallar va vakolatxonalar (agar boʻlsa) xodimlarining bunday axborotni taqdim etish masalalari boʻyicha hamkorlik qilish majburiyati: qonunchilik va ichki hujjatlar talablari buzilishlarini oʻrganish huquqi; malakasini oshirib borish boʻyicha talablar; maxsus vakolatli davlat organining qoʻshimcha maʼlumotlarni taqdim etish haqidagi soʻrovlarni va mijozlarning pul mablagʻlari yoki boshqa mol-mulk bilan bogʻliq operatsiyalarni toʻxtatib turish haqidagi talabnomasini oʻz vaqtida bajarish boʻyicha choralar. 42. Ilgari sud tomonidan iqtisodiyot sohasidagi jinoyatlar, boshqaruv tartibiga qarshi, jinoiy faoliyatdan olingan daromadlarni legallashtirishga, terrorizmni moliyalashtirishga bogʻliq boʻlgan jinoyatlar uchun jinoiy javobgarlikka tortilgan shaxslar masʼul shaxs etib saylanishi mumkin emas.”. 4. 14-banddagi “eng kam oylik ish haqi miqdorining” degan soʻzlar “bazaviy hisoblash miqdorining” degan soʻzlar bilan almashtirilsin. 5. 202-bandda: toʻqqizinchi xatboshi quyidagi tahrirda bayon etilsin: “yuqori mansabdor shaxslar, ularning yaqin qarindoshlari va yuqori mansabdor shaxslarga yaqin shaxslar;”; quyidagi mazmundagi oʻninchi — oʻn ikkinchi xatboshilar bilan toʻldirilsin: “mijozni lozim darajada tekshirish imkoniyati mavjud boʻlmagan dasturiy majmualardan foydalanuvchi mijozlar; offshor hududlarda hisobvaraqqa ega boʻlgan rezident va norezidentlar; haqiqatda joylashgan joyi taʼsis yoki roʻyxatga olish hujjatlarida koʻrsatilgan maʼlumotlarga muvofiq boʻlmagan tashkilotlar va yakka tartibdagi tadbirkorlar;”; oʻninchi xatboshi oʻn uchinchi xatboshi deb hisoblansin. 6. 21-banddagi “eng kam ish haqining” degan soʻzlar “bazaviy hisoblash miqdorining” degan soʻzlar bilan almashtirilsin. 7. Quyidagi mazmundagi 311-band bilan toʻldirilsin: “311. Rieltorlik tashkilotlari ichki va tashqi vaziyatlarning oʻzgarishini inobatga olgan holda, tijorat banki ichki nazorat tizimini doimiy ravishda monitoring qiladi va samaradorligini baholab boradi, shuningdek samarali ishlashini taʼminlash uchun zaruratga qarab uni mustahkamlaydi. Rieltorlik tashkilotida ichki audit xizmati mavjud boʻlgan taqdirda, ichki nazorat faoliyati samaradorligini monitoring qilish ushbu xizmat tomonidan amalga oshiriladi.”.